नजिकैको शिशु स्याहार केन्द्रमा मनिपाल अस्पतालमा प्राध्यापक-डाक्टर आफ्ना विद्यार्थीसहित आएका थिए । उनीहरूले जरामा कला देखे । १० वटा बिक्री भयो । हात लाग्यो एक हजार रूपैयाँ । 'त्यसपछि मैले यस्तै चिज बनाउँदा पनि हुने रहेछ भन्ने बुझेँ, अनि बनाउन थालेँ', उनले भने, 'गर्दै जाँदा हुँदै जाने रहेछ । बिकोस्-नबिकोस् म बनाउँदै गएँ । बिक्न थाले । मान्छेले मलाइ पनि कलाकार भन्न थाले ।' ढुंगा, माटो, काठ, फाइबर उपयोग गरेर उनले एक दसकयता बनाएका कलाकृति ग्यालरीभरि छन् । पुराना कलाकृतिमा थपिँदै आएका नयाँ भने चराका मूर्ति हुन् । उनको अनुभवमा चरा बनाउन सजिलो छैन । चुच्चोको आकार, रंग र पखेटा दुरुस्त बनाउन निकै परिश्रम पर्छ ।
